เคล็ดลับ
ซีเนียร์แบงก์เกอร์ที่ได้รับการยอมรับว่ายังเป๊ะ ไม่มีใครสู้ “นายเด” เดชา ตุลานันท์ รองประธานกรรมการบริหาร ธนาคารกรุงเทพ
31 ต.ค. 2558

โดย...สปาย008
ซีเนียร์แบงก์เกอร์ที่ได้รับการยอมรับว่ายังเป๊ะ ไม่มีใครสู้ “นายเด” เดชา ตุลานันท์ รองประธานกรรมการบริหาร ธนาคารกรุงเทพ ที่ย่างเข้าเลข 8 แล้ว นายเดยังฟิตเปรี๊ยะ เดินเหินคล่องแคล่ว ไร้โรคภัยเบียดเบียน
“นายเด” ให้เคล็ดลับในการรักษาสุขภาพสำหรับผู้สูงอายุว่า ต้องออกกำลังกายเบาๆ อย่างต่อเนื่อง ทุกวันนี้ทำโยคะทุกเช้า วันละครึ่งชั่วโมงเพื่อยืดเส้น กลางคืนปั่นจักรยานอยู่กับที่อีกครึ่งชั่วโมง เท่านี้ก็ทำให้ร่างกายกระฉับกระเฉง ขาแข้งมีกำลังเดินเหินแข็งแรง
ส่วนการออกกำลังยอดฮิต ปั่นจักรยานตามลู่ “นายเด” บอกว่า มีเรื่องต้องระวัง ถ้าขี่จักรยานแล้วล้มจะลำบาก เลยคิดว่าไม่เหมาะกับผู้สูงอายุเท่าไหร่
“นายเด” ให้เคล็ดลับในการทำให้ดูอ่อนกว่าวัยเสมอว่า “จิตใจต้องเบิกบานแจ่มใส ต้องไม่คิดว่าเราแก่แล้ว ไม่ไหวเด็ดขาด และความหนุ่มจะอยู่กับเราอย่างยั่งยืน”